Godt nyt til AGF-fans, der vil en tur i Parken. Århus Stiftstidende sender i samarbejde med AGF op til 200 busser til Parken samme dag, som sporarbejde giver ekstra rejsetid for togrejsende til Hovedstaden.

Annonce

Et drama udover det sædvanlige fandt sted på græstæppet på Ceres Park torsdag aften, hvor AGF til sidst sikrede sig sin første pokalfinale i 20 år.

Derfor har euforien og den efterfølgende interesse i finalebilletter været enorm i Aarhus.

Problemet er bare, at Banedanmark laver sporarbejde på Fyn på finaledagen 5. maj, så togtrafik mellem Aarhus og København bliver ramt.

Sporarbejdet betyder, at rejsende fra Aarhus til København skal tage et tog til Odense, hvorfra man skal skifte til en togbus, der kører til Roskilde og så derefter fange et nyt tog til København. En finte, der betyder en ekstra rejsetid på halvanden time ifølge DSBs pressevagt.

Men det er der nu en løsning på.

I samarbejde med AGF sætter Århus Stiftstidende kamp- og transportbilletter til salg. Så fans både kan få billet til kampen, blive fragtet til Parken og tilbage igen.

Der er lavet en aftale om op til 200 busser på kampdagen, og er interessen stor nok, betyder det, at 10.000 århusianske fodboldfolk kan sendes til Hovedstaden 5. maj.

»Der har været så meget snak om en masseudflytning fra København til Aarhus, men nu flytter vi Aarhus til København i stedet. Det bliver en kæmpe festdag, og det skal vi som lokalavis støtte op omkring,« siger chefredaktør for Århus Stiftstidende, Jan Schouby.

»Nogle ville måske spørge, om det virkelig er en lokalavis' opgave. Men det har intet med vores journalistiske arbejde at gøre, og vi vil stadig være kærligt kritiske over for AGF. Men når AGF og byen for første gang i 20 år har muligheden for at vinde en titel, så skal de også have den bedst mulige opbakning. Det støtter vi,« siger chefredaktøren og tilføjer:

»Prisen ligger ikke helt fast endnu, men det bliver gjort så billigt som muligt, da der ikke er nogen, der skal tjene på det.«